Lav et referat af nedenstående tekst:

Tekst:
Normalt er det kommunen, der lukker skolen, når der ikke længere er nok elever. Men i Vester Hornum er det skolebestyrelsen selv, der nu indstiller, at byens skole lukkes ved udgangen af dette skoleår. Og det er de langt fra tilfredse med i lokalområdet. Betydning for hele byen Det dalende elevtal er begrundelsen for skolekukningen. Der går lige nu omkring 105 elever på skolen, og skolebestyrelsen frygter derfor, at det går udover kvaliteten af undervisningen. Men hvis den lokale skole lukker, så mener Camilla Overlad Laursen, at det ikke kun går ud over forældrene: - Det har betydning for hele byen. Altså vi har et fantastisk foreningsliv her i byen, og jeg tænker da, at hvis skolen lukker, så gør vores foreningsliv også, og det vil jeg være rigtig ked af, siger Camilla Overlad Laursen. Louise Kilsgaard Heilesen, som også er forælder på den lokale skole, er enig. - Det har væsentlig betydning for vores børn, som er vant til at være her i vores lokalmiljø som er trygt. Her kan vi bidrage med noget andet, end hvis børnene skal til Farsø Skole, som er en skole med over 600 elever, siger hun. I byens borgerforening er der også frygt for, hvad skolelukningen kan betyde for resten af byen. - I bund og grund er det en katastrofe. Ét af argumenterne, vi har brugt, er, at i forbindelse med bosætning i landdisktrikterne er det afgørende, at vi har en skole, siger Martin Beck Nielsen, der er formand for Vester Hornum Borgerforening. Frygter dalende faglighed Ifølge skolelederforeningen, så bliver det vanskeligere for lærere at sparre med hinanden, når en skole bliver for lille. Det faldende niveau fagligt og pædagogisk er derfor bestyrelsens hovedargument. - Hvis skolebestyrelsen virkelig mener, at undervisningskvaliteten er så lav, at vi ikke kan stå inde for det, så skal vi selvfølgelig ikke fortsætte. Men vi kan se i de små byer rundt omkring, at der er der friskoler med kun 50 elever, og det fungerer ganske udmærket. Martin Beck Nielsen stemmer i: - Jeg er vidende om, at der er skoler, der har færre elever, end der er i Vester Hornum. Skolebestyrelsens udmelding står i skærende kontrast til, hvad man ellers ser i mange andre landsbyer, hvor borgerne sammen kæmper til sidste blodsdråbe for at sikre den lokale skole, fritidsordning og børnehave. Vester Hornum, som ligger i Vesthimmerlands Kommune, huser cirka 550 borgere. Camilla Overlad Laursen har et stort håb for det indkaldte forældremøde onsdag aften: - Jeg håber, at vi har nogle forældre, der har lyst til at bakke op og finde nogle fælles løsninger for at få det til at fungere.  Håber på andre løsninger Omkring 90 forældre var mødt op til til møde om skolens fremtid onsdag aften. Her var der også andre løsninger end skolelukning på programmet. Det er eksempelvis blevet drøftet, om man kunne sammenlægge skolen med Hornum Skole eller Farsø Skole, så der stadig vil være skoleliv i bygningerne i Vester Hornum. Skolebestyrelsens formand Henrik Petersen har udtalt, at hvis der ikke er flertal for skolebestyrelsens plan om at lukke skolen, så trækker skolebestyrelsen sig tilbage, så der kan vælges en ny bestyrelse. Mødet mellem forældre og skolebestyrelsen tog lidt over tre timer. - Det vi er kommet med er et forslag om skolelukning, vi har ikke sagt, at det er det, vi gør, siger Henrik Petersen, da mødet er afsluttet. Han fortæller, at bestyrelsen fortsætter den videre dialog om, om man kan finde andre løsninger end at lukke skolen og få gang i det lokale liv igen. For skolelukningen er bestemt heller ikke drømmescenariet for Henrik Petersen. - Jeg har aldrig ønsket mig, at vi skulle komme her til, så jeg kan sagtens forstå forældrenes bekymringer, siger bestyrelsesformanden. Borgmester Per Bach Laursen (V) har i en sms til TV2 Nord skrevet, at han og kommunen ikke vil blande sig, før forældre og skolebestyrelsen har lagt en plan.

Referat:
Skolebestyrelsen i Vester Hornum vil lukke skolen. Utilfredse forældre er onsdag aften til møde med skolens bestyrelse for at kæmpe for den lokale skole.